VENDIM
Nr. 893, datë 4.11.2015

PËR ORGANIZIMIN DHE FUNKSIONIMIN E INSPEKTORATIT KOMBËTAR TË MBROJTJES SË TERRITORIT
(Ndryshuar me VKM nr. 513, datë 1.7.2020, nr. 606, datë 29.7.2020)
(I përditësuar)

Në mbështetje të nenit 100 të Kushtetutës, të nenit 8, të ligjit nr. 9780, datë 16.7.2007, “Për inspektimin dhe mbrojtjen e territorit nga ndërtimet e kundërligjshme”, të ndryshuar, të nenit 10, të ligjit nr. 9000, datë 30.1.2003, “Për organizimin dhe funksionimin e Këshillit të Ministrave”, dhe të nenit 6, të ligjit nr. 90/2012, “Për organizimin dhe funksionimin e administratës shtetërore”, me propozimin e ministrit të Punëve të Brendshme, Këshilli i Ministrave

VENDOSI:

I. STATUSI DHE MISIONI 
1. Inspektorati Kombëtar i Mbrojtjes së Territorit është institucion qendror, buxhetor, person juridik, publik, në varësi të ministrit përgjegjës për ruajtjen dhe sigurinë e territorit dhe të ndërtimeve, si dhe për parandalimin, mbrojtjen, mbikëqyrjen dhe kontrollin e zbatimit të legjislacionit në fuqi për mbrojtjen e peizazhit, të tokës, të ajrit, të ujërave dhe të pyjeve nga ndotja, dëmtimet apo ndërhyrje të kundërligjshme të çfarëdo lloji, me seli në Tiranë.
2. Misioni i Inspektoratit Kombëtar të Mbrojtjes së Territorit është kontrolli, mbrojtja e territorit dhe e peizazhit nga ndërhyrjet dhe zhvillimet e kundërligjshme, duke garantuar një zhvillim të qëndrueshëm e të sigurt në fushën e zhvillimit, të planifikimit, të mbrojtjes së territorit, të tokës, të ajrit, të ujërave dhe të pyjeve, të disiplinimit të punimeve në ndërtim, të produkteve të ndërtimit, si dhe në fushën e menaxhimit të integruar të burimeve ujore.
3. IKMT-ja ka buxhetin e vet, i cili është program më vete në buxhetin e ministrisë për ruajtjen dhe sigurinë e territorit e të ndërtimeve. 
II. MËNYRA E ORGANIZIMIT DHE E FUNKSIONIMIT TË IKMT-së
IKMT-ja organizohet në dy nivele: në nivelin qendror dhe atë rajonal nëpërmjet këtyre degëve:
a) Drejtoria Rajonale e Inspektoratit Kombëtar të Mbrojtjes së Territorit, Tiranë;
b) Drejtoria Rajonale e Inspektoratit Kombëtar të Mbrojtjes së Territorit, Durrës;
c) Drejtoria Rajonale e Inspektoratit Kombëtar të Mbrojtjes së Territorit, Korçë;
ç) Drejtoria Rajonale e Inspektoratit Kombëtar të Mbrojtjes së Territorit, Vlorë;
d) Shfuqizuar;
[bookmark: _GoBack]dh) Shfuqizuar;
e) Drejtoria Rajonale e Inspektoratit Kombëtar të Mbrojtjes së Territorit, Kukës;
ë) Drejtoria Rajonale e Inspektoratit Kombëtar të Mbrojtjes së Territorit, Shkodër.
f) Drejtoria Rajonale e Inspektoratit Kombëtar të Mbrojtjes së Territorit Berat; 
g) Drejtoria Rajonale e Inspektoratit Kombëtar të Mbrojtjes së Territorit Dibër; 
gj) Drejtoria Rajonale e Inspektoratit Kombëtar të Mbrojtjes së Territorit Elbasan;
h) Drejtoria Rajonale e Inspektoratit Kombëtar të Mbrojtjes së Territorit Fier;
i) Drejtoria Rajonale e Inspektoratit Kombëtar të Mbrojtjes së Territorit Lezhë.
     j) Drejtoria Rajonale e Inspektoratit Kombëtar të Mbrojtjes së Territorit, Gjirokastër.
     2. IKMT-ja drejtohet nga kryeinspektori, i cili emërohet, lirohet dhe shkarkohet nga Kryeministri, me propozimin e ministrit.
3. Kryeinspektori, në kuadër të funksioneve dhe detyrave të inspektoratit, ushtron këto kompetenca:
a) Përfaqëson inspektoratin në marrëdhënie me të tretët dhe është përgjegjës për organizimin, funksionimin, cilësinë dhe efektivitetin e veprimtarisë së tij;
b) Zbaton dhe administron buxhetin e miratuar, në përputhje me legjislacionin në fuqi dhe përgatit projektbuxhetin për vitin e ardhshëm, të cilin ia përcjell ministrit;
c) Nxjerr urdhra dhe vendime për mbarëvajtjen e punës dhe veprimtarinë e inspektoratit, me përjashtim të atyre që janë në kompetencë të ministrit, sipas ligjit;
ç) Bashkërendon veprimtarinë e inspektoratit me institucionet qendrore dhe institucionet e tjera shtetërore në fushën e veprimtarisë së tij;
d) Siguron zbatimin dhe kontrollin e zbatimit të akteve ligjore e nënligjore që rregullojnë veprimtarinë në nivel qendror dhe rajonal;
dh) 	I raporton periodikisht drejtpërdrejt ministrit për veprimtarinë e inspektoratit.
4. IKMT-ja, nëpërmjet kryeinspektorit dhe inspektorëve, ushtron detyrat dhe përgjegjësitë e parashikuara në legjislacionin në fuqi për mbrojtjen e territorit, peizazhit dhe pyjeve nga ndërhyrjet e kundërligjshme.
5. Drejtoritë rajonale të IKMT-së e ushtrojnë veprimtarinë e tyre në territorin përkatës në bazë qarku dhe janë përgjegjëse për inspektimin në atë rajon.
6. Me urdhër të kryeinspektorit, inspektorët e një drejtoriae rajonale mund të ushtrojnë veprimtarinë e tyre edhe në territorin e një rajoni tjetër, në bashkëpunim me degën rajonale përkatëse.
7. Drejtoritë rajonale të IKMT-së drejtohen nga përgjegjësi, i cili përgjigjet përpara kryeinspektorit për mbarëvajtjen e punës, cilësinë dhe efektivitetin e veprimtarisë së tij.
III. STEMA DHE VULA ZYRTARE E IKMT-së
1. IKMT-ja identifikohet me stemën dhe vulën zyrtare.
2. Stema e IKMT-së përbëhet nga stema e Republikës dhe shënimet: 
 “Republika e Shqipërisë, ministria përgjegjëse për rendin dhe sigurinë publike, Inspektorati Kombëtar i Mbrojtjes së Territorit”.
3. Vula e IKMT-së ka formën dhe elementet e përcaktuara në pikën 2, të vendimit nr. 390, datë 6.8.1993, të Këshillit të Ministrave, “Për rregullat e prodhimit, administrimit, kontrollit dhe ruajtjes së vulave zyrtare”, të ndryshuar. Vulat e drejtorive rajonale përmbajnë shënimin identifikues “Inspektorati Kombëtar i Mbrojtjes së Territorit, drejtoria rajonale (emri i drejtorisë rajonale s rajonale përkatëse).
4. Vula e IKMT-së dhe vulat e degëve rajonale prodhohen, administrohen dhe ruhen, në përputhje me legjislacionin në fuqi.
IV. DISPOZITA TË FUNDIT
1. Struktura dhe organika e IKMT-së miratohen me urdhër të Kryeministrit, me propozim të ministrit.
2. Ministri miraton rregulloren e brendshme të inspektoratit, me propozim të kryeinspektorit.
3. Marrëdhëniet e punës së punonjësve të IKMT-së rregullohen me ligjin nr. 7961, datë 12.7.2005, “Kodi i Punës i Republikës së Shqipërisë”, të ndryshuar.
4. Punonjësit e IKMT-së duhet të plotësojnë kërkesat e përgjithshme dhe të veçanta, që përcaktohen nga kryeinspektori, në përputhje me dispozitat ligjore në fuqi.
5. Vendimi nr. 868, datë 12.12.2007, i Këshillit të Ministrave, “Për organizimin dhe funksionimin e Inspektoratit Ndërtimor e Urbanistik Kombëtar”, i ndryshuar, shfuqizohet. 
6. Ngarkohet ministria përgjegjëse për rendin dhe sigurinë publike për zbatimin e këtij vendimi.
Ky vendim hyn në fuqi pas botimit në Fletoren Zyrtare.
KRYEMINISTRI
Edi Rama
